CELEX: 32016R1411
Language: lv
Date: 2016-08-24 00:00:00
Title: Komisijas Regula (ES) 2016/1411 (2016. gada 24. augusts) par atteikumu atļaut konkrētas veselīguma norādes uz pārtikas produktiem, kuras neattiecas uz slimības riska samazināšanu un uz bērnu attīstību un veselību (Dokuments attiecas uz EEZ)

25.8.2016   
            
            
               LV
            
            
               Eiropas Savienības Oficiālais Vēstnesis
            
            
               L 230/1
            
         KOMISIJAS REGULA (ES) 2016/1411
   (2016. gada 24. augusts)
   par atteikumu atļaut konkrētas veselīguma norādes uz pārtikas produktiem, kuras neattiecas uz slimības riska samazināšanu un uz bērnu attīstību un veselību
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2006. gada 20. decembra Regulu (EK) Nr. 1924/2006 par uzturvērtības un veselīguma norādēm uz pārtikas produktiem (1) un jo īpaši tās 18. panta 5. punktu,
   tā kā:
   
               (1)
            
            
               Saskaņā ar Regulu (EK) Nr. 1924/2006 veselīguma norādes uz pārtikas produktiem ir aizliegtas, ja vien Komisija tās nav atļāvusi saskaņā ar minēto regulu un tās nav iekļautas atļauto norāžu sarakstā.
            
         
               (2)
            
            
               Regulā (EK) Nr. 1924/2006 arī paredzēts, ka pārtikas apritē iesaistītie uzņēmēji pieteikumus uz veselīguma norāžu atļaušanu var iesniegt dalībvalsts kompetentajai iestādei. Derīgos pieteikumus valsts kompetentā iestāde pārsūta Eiropas Pārtikas nekaitīguma iestādei (EFSA) (turpmāk “Iestāde”) zinātniskā novērtējuma veikšanai, kā arī Komisijai un dalībvalstīm informācijai.
            
         
               (3)
            
            
               Iestāde sniedz atzinumu par attiecīgo veselīguma norādi.
            
         
               (4)
            
            
               Komisija, ņemot vērā Iestādes sniegto atzinumu, lemj par veselīguma norāžu atļaušanu.
            
         
               (5)
            
            
               Pēc tam, kad SmithKline Beecham Limited iesniedza pieteikumu saskaņā ar Regulas (EK) Nr. 1924/2006 13. panta 5. punktu, Iestādei bija jāsniedz atzinums par veselīguma norādi attiecībā uz kofeīnu un paaugstinātu modrību (jautājums Nr. EFSA-Q-2013-00399 (2)). Pieteikuma iesniedzējs ierosināja šādu norādes formulējumu: “Kofeīns palīdz paaugstināt modrību.”
            
         
               (6)
            
            
               Komisija un dalībvalstis 2014. gada 21. februārī saņēma Iestādes zinātnisko atzinumu. Savā atzinumā iestāde atgādināja, ka tā jau ir ar labvēlīgu atzinumu novērtējusi (3) norādi par kofeīnu un par to, ka tas paaugstina pieaugušo modrību, ja tiek patērēti produkti, kuri satur vismaz 75 mg kofeīna vienā porcijā. Pašreizējā pieteikumā pieteikuma iesniedzējs ierosināja noteikt, ka, lai izmantotu šo norādi, produktam būtu jāsatur vismaz 40 mg kofeīna vienā porcijā. Iestāde uzskatīja, ka šīs norādes zinātniskais pamatojums attiecās uz kofeīna devām no 40 mg vienā porcijā (4) līdz 75 mg vienā porcijā (5); pamatojoties uz iesniegtajiem datiem, Iestāde secināja, ka pieteikuma iesniedzēja ierosinātajos lietošanas apstākļos nav noteikta cēloņsakarība starp kofeīna lietošanu un paaugstinātu modrību. Turklāt Iestāde atkārtoti norādīja uz savu iepriekšējo secinājumu, proti, lai izmantotu šo norādi, produktam būtu jāsatur vismaz 75 mg kofeīna vienā porcijā. Līdz ar to, tā kā ierosinātajos lietošanas apstākļos norāde neatbilst Regulā (EK) Nr. 1924/2006 noteiktajām prasībām, tā nebūtu jāatļauj.
            
         
               (7)
            
            
               Pēc tam, kad BASF SE un Stepan Lipid Nutrition iesniedza pieteikumu saskaņā ar Regulas (EK) Nr. 1924/2006 13. panta 5. punktu, Iestādei bija jāsniedz atzinums par veselīguma norādi attiecībā uz konjugētās linolskābes (CLA) divu izomēru c9,t11 un t10,c12 ekvimolāro maisījumu (tirgo ar nosaukumiem Clarinol®
                   un Tonalin®
                  ) un ķermeņa tauku masas samazināšanās veicināšanu (jautājums Nr. EFSA-Q-2014-00580 (6)). Pieteikuma iesniedzējs ierosināja šādu norādes formulējumu: “Clarinol®
                   un Tonalin®
                   lietošana veicina ķermeņa tauku masas samazināšanos.”
            
         
               (8)
            
            
               Komisija un dalībvalstis 2015. gada 8. janvārī saņēma Iestādes zinātnisko atzinumu, kurā tā, pamatojoties uz iesniegtajiem datiem, secināja, ka nav noteikta cēloņsakarība starp CLA izomēru c9,t11 un t10,c12 ekvimolārā maisījuma, ko tirgo ar nosaukumiem Clarinol® un Tonalin®, lietošanu pārtikā un norādīto ietekmi. Līdz ar to, tā kā norāde neatbilst Regulā (EK) Nr. 1924/2006 noteiktajām prasībām, tā nebūtu jāatļauj.
            
         
               (9)
            
            
               Pēc tam, kad Synbiotec S.r.l. iesniedza pieteikumu saskaņā ar Regulas (EK) Nr. 1924/2006 13. panta 5. punktu, Iestādei bija jāsniedz atzinums par veselīguma norādi attiecībā uz SYNBIO®
                   – Lactobacillus rhamnosus IMC 501® un Lactobacillus paracasei IMC 502® kombināciju – un normālas defekācijas uzturēšanu (jautājums Nr. EFSA-Q-2014-00567 (7)). Pieteikuma iesniedzējs ierosināja šādu norādes formulējumu: “SYNBIO®
                   ilgstoši saglabājas zarnu traktā un veicina dabīgo regularitāti, tādējādi palīdzot uzturēt un uzlabot cilvēka zarnu trakta darbību.”
            
         
               (10)
            
            
               Komisija un dalībvalstis 2015. gada 13. maijā saņēma Iestādes zinātnisko atzinumu, kurā tā, pamatojoties uz iesniegtajiem datiem, secināja, ka nav noteikta cēloņsakarība starp SYNBIO®
                   lietošanu pārtikā un normālas defekācijas uzturēšanu. Līdz ar to, tā kā norāde neatbilst Regulā (EK) Nr. 1924/2006 noteiktajām prasībām, tā nebūtu jāatļauj.
            
         
               (11)
            
            
               Pēc tam, kad WILD-Valencia SAU iesniedza pieteikumu saskaņā ar Regulas (EK) Nr. 1924/2006 13. panta 5. punktu, Iestādei bija jāsniedz atzinums par veselīguma norādi attiecībā uz FRUIT UP® – ceratonijas pākšu (Ceratonia siliqua L.) ogļhidrātu ekstraktu – un glikozes reakciju ierobežošanu asinīs pēc ēšanas (jautājums Nr. EFSA-Q-2014-00405 (8)). Pieteikuma iesniedzējs ierosināja šādu norādes formulējumu: “FRUIT UP®
                   ierobežo glikozes reakciju asinīs pēc ēšanas (salīdzinājumā ar ogļhidrātiem ar augstu glikēmisko indeksu).”
            
         
               (12)
            
            
               Komisija un dalībvalstis 2015. gada 13. maijā saņēma Iestādes zinātnisko atzinumu, kurā tā, pamatojoties uz iesniegtajiem datiem, secināja, ka nav noteikta cēloņsakarība starp FRUIT UP®
                   lietošanu pārtikā un glikēmisko reakciju samazināšanos pēc ēšanas tādā mērā, kas pārsniedz labi zināmo fruktozes (9) ietekmi uz glikēmisko reakciju samazināšanos pēc ēšanas, ja tiek aizstāta glikoze pārtikā. Iestāde arī precizēja, ka, salīdzinot FRUIT UP®
                   ar saharozi, nav novērota nekāda ietekme. Līdz ar to, tā kā norāde neatbilst Regulā (EK) Nr. 1924/2006 noteiktajām prasībām, tā nebūtu jāatļauj.
            
         
               (13)
            
            
               Pēc tam, kad Nerthus ApS iesniedza pieteikumu saskaņā ar Regulas (EK) Nr. 1924/2006 13. panta 5. punktu, Iestādei bija jāsniedz atzinums par veselīguma norādi attiecībā uz granātābolu augļu spiedpalieku ekstrakta (standartizēts pēc punikalagīnu satura) un alpīnijas (alpīnija galanga) sakneņu pulvera (standartizēts pēc acetoksikavikola acetāta satura) kombināciju un kustīgo spermatozoīdu skaita palielināšanos spermā (jautājums Nr. EFSA-Q-2014-00566 (10)). Pieteikuma iesniedzējs ierosināja šādu norādes formulējumu: “Standartizēta granātābolu augļu spiedpalieku ekstrakta un alpīnijas (alpīnija galanga) sakneņu pulvera kombinācija palielina kustīgo spermatozoīdu skaitu spermā.”
            
         
               (14)
            
            
               Komisija un dalībvalstis 2015. gada 13. maijā saņēma Iestādes zinātnisko atzinumu, kurā tā, pamatojoties uz iesniegtajiem datiem, secināja, ka nav noteikta cēloņsakarība starp granātābolu augļu spiedpalieku ekstrakta (standartizēts pēc punikalagīnu satura) un alpīnijas (alpīnija galanga) sakneņu pulvera (standartizēts pēc acetoksikavikola acetāta satura) kombinācijas lietošanu pārtikā un norādīto ietekmi. Līdz ar to, tā kā norāde neatbilst Regulā (EK) Nr. 1924/2006 noteiktajām prasībām, tā nebūtu jāatļauj.
            
         
               (15)
            
            
               Pēc tam, kad Lallemand Health Solutions iesniedza pieteikumu saskaņā ar Regulas (EK) Nr. 1924/2006 13. panta 5. punktu, Iestādei bija jāsniedz atzinums par veselīguma norādi attiecībā uz Bifidobacterium bifidum CNCM I-3426 un aizsargspējām pret patogēniem augšējos elpceļos (jautājums Nr. EFSA-Q-2014-00673 (11)). Pieteikuma iesniedzējs ierosināja šādu norādes formulējumu: “Bifidobacterium bifidum CNCM I-3426 proporcionāli pagarina veselu pieaugušo dzīves daļu pie labas veselības, uzturot normālu imunitāti ikdienā, piemēram, mērena stresa apstākļos.”
            
         
               (16)
            
            
               Komisija un dalībvalstis 2015. gada 13. maijā saņēma Iestādes zinātnisko atzinumu, kurā tā, pamatojoties uz iesniegtajiem datiem, secināja, ka nav noteikta cēloņsakarība starp B. bifidum CNCM I-3426 lietošanu un aizsargspējām pret patogēniem augšējos elpceļos. Līdz ar to, tā kā norāde neatbilst Regulā (EK) Nr. 1924/2006 noteiktajām prasībām, tā nebūtu jāatļauj.
            
         
               (17)
            
            
               Pēc tam, kad uzņēmums Tchibo GmbH iesniedza pieteikumu saskaņā ar Regulas (EK) Nr. 1924/2006 13. panta 5. punktu, Iestādei bija jāsniedz atzinums par veselīguma norādi saistībā ar kafiju C21, kas standartizēta pēc kofeoilhinskābju (caffeoylquinic acids), trigonellīna un N-metilpiridīnija satura, un DNS bojājumu samazināšanu, samazinot pēkšņu DNS virknes pārrāvumu skaitu (jautājums Nr. EFSA-Q-2014-00624 (12)). Pieteikuma iesniedzējs ierosināja šādu norādes formulējumu: “Regulāra kafijas C21 lietošana pārtikā palīdz saglabāt DNS viengabalainību ķermeņa šūnās.”
            
         
               (18)
            
            
               Komisija un dalībvalstis 2015. gada 13. maijā saņēma Iestādes zinātnisko atzinumu, kurā tā, pamatojoties uz iesniegtajiem datiem, secināja, ka nav noteikta cēloņsakarība starp kafijas C21 lietošanu pārtikā un norādīto ietekmi. Līdz ar to, tā kā norāde neatbilst Regulā (EK) Nr. 1924/2006 noteiktajām prasībām, tā nebūtu jāatļauj.
            
         
               (19)
            
            
               Nosakot šajā regulā paredzētos pasākumus, Komisija ņēma vērā saskaņā ar Regulas (EK) Nr. 1924/2006 16. panta 6. punktu saņemtās atsauksmes no pieteikuma iesniedzējiem.
            
         
               (20)
            
            
               Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
            
         IR PIEŅĒMUSI ŠO REGULU.
   1. pants
   Šīs regulas pielikumā minētās veselīguma norādes neiekļauj Regulas (EK) Nr. 1924/2006 13. panta 3. punktā paredzētajā Savienības atļauto norāžu sarakstā.
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2016. gada 24. augustā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 404, 30.12.2006., 9. lpp.
   
   
      (2)  EFSA Journal 2014; 12(2):3574.
   
      (3)  EFSA Journal 2011; 9(4):2054.
   
      (4)  Pieteikuma iesniedzēja ierosinātā minimālā efektīvā doza.
   
      (5)  EFSA ierosinātā minimālā efektīvā doza.
   
      (6)  EFSA Journal 2015; 13(1):3953.
   
      (7)  EFSA Journal 2015; 13(5):4095.
   
      (8)  EFSA Journal 2015; 13(5):4098.
   
      (9)  EFSA Journal 2011; 9(6):2223. Veselīguma norāde attiecībā uz fruktozi tika atļauta ar Komisijas 2013. gada 11. jūnija Regulu (ES) Nr. 536/2013, ar kuru groza Komisijas Regulu (ES) Nr. 432/2012, ar ko izveido sarakstu ar atļautajām veselīguma norādēm uz pārtikas produktiem, kuras neattiecas uz slimības riska samazināšanu un uz bērnu attīstību un veselību (OV L 160, 12.6.2013., 4. lpp.).
   
      (10)  EFSA Journal 2015; 13(5):4097.
   
      (11)  EFSA Journal 2015; 13(5):4094.
   
      (12)  EFSA Journal 2015; 13(5):4099.
   
      PIELIKUMS
      
         Noraidītās veselīguma norādes
      
      
                  Pieteikums – Regulas (EK) Nr. 1924/2006 attiecīgie noteikumi
               
               
                  Uzturviela, viela, pārtikas produkts vai pārtikas produktu kategorija
               
               
                  Norāde
               
               
                  Atsauce uz EFSA atzinumu
               
            
                  Veselīguma norāde saskaņā ar 13. panta 5. punktu, kas pamatota ar jaunākajām zinātniskajām atziņām un/vai ietver prasību pēc īpašumtiesību datu aizsardzības
               
               
                  Kofeīns
               
               
                  Kofeīns palīdz paaugstināt modrību*
                  * Attiecas uz kofeīna uzņemšanu no 40 mg porcijā līdz 75 mg porcijā.
                  
               
               
                  Q-2013-00399
               
            
                  Veselīguma norāde saskaņā ar 13. panta 5. punktu, kas pamatota ar jaunākajām zinātniskajām atziņām un/vai ietver prasību pēc īpašumtiesību datu aizsardzības
               
               
                  
                     Clarinol® un Tonalin®
                  
               
               
                  
                     Clarinol® un Tonalin® lietošana veicina ķermeņa tauku masas samazināšanos.
               
               
                  Q-2014-00580
               
            
                  Veselīguma norāde saskaņā ar 13. panta 5. punktu, kas pamatota ar jaunākajām zinātniskajām atziņām un/vai ietver prasību pēc īpašumtiesību datu aizsardzības
               
               
                  SYNBIO®
               
               
                  
                     SYNBIO® ilgstoši saglabājas zarnu traktā un veicina dabīgo regularitāti, tādējādi palīdzot uzturēt un uzlabot cilvēka zarnu trakta darbību.
               
               
                  Q-2014-00567
               
            
                  Veselīguma norāde saskaņā ar 13. panta 5. punktu, kas pamatota ar jaunākajām zinātniskajām atziņām un/vai ietver prasību pēc īpašumtiesību datu aizsardzības
               
               
                  FRUIT UP®
               
               
                  
                     FRUIT UP® ierobežo glikozes reakciju asinīs pēc ēšanas (salīdzinājumā ar ogļhidrātiem ar augstu glikēmisko indeksu).
               
               
                  Q-2014-00405
               
            
                  Veselīguma norāde saskaņā ar 13. panta 5. punktu, kas pamatota ar jaunākajām zinātniskajām atziņām un/vai ietver prasību pēc īpašumtiesību datu aizsardzības
               
               
                  Granātābolu augļu spiedpalieku ekstrakta un alpīnijas (alpīnija galanga) sakneņu pulvera kombinācija
               
               
                  Standartizēta granātābolu augļu spiedpalieku ekstrakta un alpīnijas (alpīnija galanga) sakneņu pulvera kombinācija palielina kustīgo spermatozoīdu skaitu spermā.
               
               
                  Q-2014-00566
               
            
                  Veselīguma norāde saskaņā ar 13. panta 5. punktu, kas pamatota ar jaunākajām zinātniskajām atziņām un/vai ietver prasību pēc īpašumtiesību datu aizsardzības
               
               
                  
                     Bifidobacterium bifidum CNCM I-3426
               
               
                  
                     Bifidobacterium bifidum CNCM I-3426 proporcionāli pagarina veselu pieaugušo dzīves daļu pie labas veselības, uzturot normālu imunitāti ikdienā, piemēram, mērena stresa apstākļos.
               
               
                  Q-2014-00673
               
            
                  Veselīguma norāde saskaņā ar 13. panta 5. punktu, kas pamatota ar jaunākajām zinātniskajām atziņām un/vai ietver prasību pēc īpašumtiesību datu aizsardzības
               
               
                  Kafija C21 (kafija, kas standartizēta pēc kofeoilhinskābju (caffeoylquinic acids), trigonellīna un N-metilpiridīnija satura)
               
               
                  Regulāra kafijas C21 lietošana pārtikā palīdz saglabāt DNS viengabalainību ķermeņa šūnās.
               
               
                  Q-2014-00624